Беркиеман тIехь болчарна и ма-дарра ган йиш яцара. «Куьг бехкениг» а яра эхьхиеташ лаьттан бIаьра хьоьжуш Iаш. Шен синхаам хьулбинера цо. Вуьш, самукъадаьлла корашкахула охьахьуьйсура гушдолчу башхачу суьрте. Хенан хIоттам хаза бара. Сийначу стиглахула некадора кIайчу мархаша. Къеггина хьоьжуш малх а бара. Бухахь гушдолу сарташ кино чохь санна хийцалора. Меллаша тIехъюьйлура дола ца деш дIахецна мокха аренаш, аьхна Iаьржа латта гора, хьаладевлла гуьйренан ялтанаш а хаалора. Хьийзаш богIуш некъ бара. Оцу новкъахула дIасаоьхуш кегий машенаш а гора. Видеооператор а вара цхьана жимчу корера вукху коре дIасауьдуш, и башха сарташ дохуш хьийзаш.